
I. Bevezetés

A luxusadóról szóló 2005. évi CXXI. számú törvény 5. paragrafusának 1. bekezdése így rendelkezik: „A lakóingatlan fekvése szerinti települési önkormányzat, a fővárosban a fővárosi önkormányzat az 1. számú mellékletben meghatározott forgalmi értékhatárok keretei között – a helyben kialakult ingatlanforgalomra és értékviszonyokra figyelemmel – rendeletben megállapítja a lakóingatlan-fajtánként a típusingatlanra vonatkozó települési átlagértékeket.” 

A 2. bekezdés szerint: „Ha a település egyes részein jelentősen eltérő értékviszonyok alakultak ki, az önkormányzat értékövezeteket jelöl ki és az így elkülönített értékövezetekben településrészi átlagértéket állapít meg ingatlan-fajtánként. Ha a településen kialakult értékviszonyok lakásonként, üdülőnként eltérő értékövezetek kialakítását teszik szükségessé, akkor az önkormányzat lakóingatlan-fajtánként állapíthatja meg az értékövezeteket, ilyenkor az értékövezetekre állapítja meg a településrészi átlagértéket.”

A 3. bekezdés a következőképpen rendelkezik: „A települési, településrészi átlagértéket és az értékövezeteket az önkormányzat a rendeletalkotás évében kialakult értékviszonyokra figyelemmel két adóévre határozza meg.”

A fenti törvényszövegek egyrészt meghatározzák a GKI Gazdaságkutató Rt. előtt álló feladatot: a főváros teljes egészére ingatlan-értékövezeteket kell kialakítani, megteremtve ezáltal a luxusadó kivetésének hátterét. Másrészt kijelölik a megvalósítás legfontosabb sajátosságait és sarokpontjait: ingatlan-fajtánként, eltérő átlagértékű típus-ingatlanonkénti besorolást írnak elő, figyelembe véve a rendeletalkotás évében kialakult értékviszonyokat. 

Az ingatlan-értékövezet fogalma alatt azoknak a típus-lakóingatlanoknak
 az összességét értjük, melyek fajlagos forgalmi értéke (azaz az egy négyzetméterre vetített forgalmi értéke) megközelítően azonos
. 

Az egyes lakóingatlanok tényleges forgalmi értékének meghatározása – a luxusadóról szóló törvényben rögzített módon – két lépcsőben történik.

1. Az adott ingatlan értékövezeti besorolásának megfelelő egy négyzetméterre vetített forgalmi értéket meg kell szorozni a lakás hasznos alapterületével.

2. Az első lépésben kapott értéket a törvény 2. mellékletében leírt korrekciós tényezők alapján módosítani kell. Az így előálló forgalmi érték alapján történhet a luxusadó kivetése, amennyiben azt a törvényben szereplő előírások indokolttá teszik.

A törvényi feltételek figyelembe vétele, s a feladat megvalósításához rendelkezésre álló információk alapján munkánk kiindulópontjai a következők.

· Budapest, hazánk fővárosa földrajzilag s a környezeti minőség tekintetében meglehetősen tagolt területen fekszik. Emellett a társadalmi-gazdasági fejlődés eredményeként különböző övezetekre tagolódik, amelyek hagyományosan más-más szerepet töltenek be a város életében (hivatali negyed, ipari, logisztikai területek, zöldövezetek stb.).

· Az egyes területekről a közvéleményben élő kép több esetben az egyébként hasonló adottságú és építészeti kultúrájú területek között is különbséget tesz, egymástól olykor jelentősen is eltérő értékviszonyokat hozva létre.

· A főváros közigazgatási alapegységei a kerületek. Ezek az egységek – kulturális, tradicionális és beépítettségi okokból – általában több, egymástól jelentősen különböző megítélésű, értékű területet is magukba foglalnak.

A felsoroltak miatt célszerű a kerületnél kisebb ingatlan-értékövezetek kialakítása. Mivel a Fővárosi Illetékhivatalnál a visszterhes vagyonátruházási szerződések adatainak nyilvántartása közterületenként (utca, út, tér stb.) és irányítószámonként történik, ezért feladatunk megvalósításakor is ezt a bontást használjuk. Az ingatlan-értékövezetekbe való besorolás tehát közterületek és irányítószámok alapján történik. 

A legtöbb közterületet természetesen egy postai irányítószám reprezentálja, vannak azonban hosszú utcák, utak, ahol több irányítószám-körzetbe soroltak egy-egy közterületet. Ezen felül a sajátos földrajzi viszonyok is befolyásolhatják a postai körzetek kialakítását. E jelenség munkánk szempontjából egyértelműen előnynek fogható fel, hiszen a postai besorolás bizonyos – fentebb jelzett – különbségeket ragad meg, amelyek a típusingatlanok értékelésekor is figyelembe veendők. 

Mivel a számítások elsődleges adatbázisául szolgáló illetékhivatali forgalmi adatok üdülők esetében egyáltalán nem, egylakásos épületekben lévő lakóingatlanok esetében pedig csak nagyon kis számban állnak rendelkezésre, ezért a kialakítandó ingatlan-értékövezetek „centrumát” a többlakásos (társas) házakban lévő lakóingatlanok adják. Az egyes értékövezetek kialakításánál – később ismertetendő szabályok alapján - ezek átlagos fajlagos forgalmi értékéhez igazítjuk a másik két ingatlantípust jellemző átlagos fajlagos forgalmi értékét – természetesen figyelembe véve a helyben kialakult értékviszonyokat. Az egyes ingatlan-értékövezeteket tehát három értékkel jellemezzük: az egy- és többlakásos épületekben lévő lakások, illetve az üdülők egy négyzetméterre vetített átlagos forgalmi értékével.

A törvényben leírtak az értékelés időhorizontját is meghatározzák. Emiatt a feladat megvalósításakor a 2005. évre vonatkozó illetékhivatali adatokat tekintettük kiindulópontnak. A 2004. évre vonatkozó adatokat a munka során egyfajta kontrollnak, adathiány esetében pedig orientációs alapnak tekintettük, amelyet megfelelő inflációs korrekció elvégzése után használtunk.

Az általunk alkalmazott módszerek egyik eleme ( topográfiai interpoláció) egyes közterületek ingatlan-értékövezeti besorolásakor a környezetükben lévő egyéb közterületek - kellő számú adat alapján rendelkezésre álló - átlagos egy négyzetméterre vetített forgalmi értékét veszi figyelembe. Egészen rövid, a hivatalos Budapest térképen nem is szereplő utcák esetében pedig az irányítószám szerinti átlag került feltüntetésre. Emiatt nagyon is elképzelhető, hogy a speciális, helyi körülmények értékviszonyokra kifejtett hatását egyes esetekben ez a módszer nem képes teljes mértékben visszatükrözni. Ezért az ingatlan-értékövezeti rendszerre, az egyes utcák besorolására– a jelen kutatás végén- tett javaslatot célszerű a fővárosi kerületek képviselőivel véleményeztetni, s az esetleges kisebb átsorolási indítványok mérlegelésével az általunk készített javaslatot módosítani.
A kitűzött feladat elvégzése a luxusadó kivetésének lehetővé tételén túlmenően egyéb társadalmi haszonnal is jár, mind az állampolgárok, mind az ingatlanpiaci szereplők, mind a közigazgatás számára. E haszon legfontosabb tényezői az alábbiak.

· A lakástulajdonosok az egyes közterületek értékövezeti besorolásából tájékozódhatnak tulajdonuk valódi értékéről, s ezeket az ismereteket életvezetési döntéseik során hasznosíthatják. Ez hozzájárulhat az állampolgárok életminőségének javulásához. 

· Az ingatlanpiac szereplői olyan „zsinórmértékhez” jutnak általa, ami nyilvánvalóan csökkenti a keresésre, illetve az eladásra szánt időt és költségeket, azaz egyértelműen csökkenti a tranzakciós költségeket.

· A közigazgatás szakemberei is olyan átfogó képhez juthatnak hazánk fővárosának ingatlan-értékviszonyairól, ami a luxusadó kivetésének lehetővé tételén messze túlmutat, hiszen ettől a témától eltérő településgazdálkodási döntések megalapozását is segítheti.

A jelen tanulmány az alábbi szerkezetet követi. A vezetői összefoglaló után, az ingatlan-értékövezetek kialakításának elveit tekintjük át, illetve bemutatjuk ezeket. Ezután az ingatlan-értékövezeti besorolás érdekében elvégzett számítások módszertani hátterét és megvalósításuk menetét ismertetjük. Ezt követően a konkrét számítási eredmények alapján azt vesszük górcső alá, hogy a kerületi átlagos fajlagos forgalmi értékek hogyan illeszkednek a 2005. évi CXXI. törvény mellékletében meghatározott keretekbe. Tanulmányunk elemző, értelmező részét a következtetések és javaslatok közreadásával zárjuk. 

Ezeket követi mellékletben az ingatlan-értékövezeti rendszer konkrét bemutatása és térképes megjelenítése.

II. Vezetői összefoglaló

A GKI Gazdaságkutató Rt. által elvállalt feladat „a fővárosi luxusadó kivetéséhez ingatlan-értékövezeti rendszer kidolgozása”. A feladat megvalósítása során az ingatlan-értékövezetekbe való besorolás közterületek és irányítószámok alapján történik. A luxusadóról szóló 2005. évi CXXI. törvény 2. mellékletében szereplő alsó és felső értékhatárok figyelembe vételével tizenöt ingatlan-értékövezetet alakítottunk ki, ezekben az átlagos egy négyzetméterre jutó forgalmi értékek ezer forintban mérve a következők.

	
	1.
	2.
	3.
	4.
	5.
	6.
	7.
	8.
	9.
	10.
	11.
	12.
	13.
	14.
	15.

	Többlakásos épület
	130
	150
	180
	210
	240
	270
	300
	350
	400
	450
	500
	550
	600
	650
	700

	Egylakásos épület
	150
	180
	210
	240
	270
	300
	350
	400
	450
	500
	550
	600
	650
	700
	800

	Üdülő
	100
	110
	130
	150
	180
	210
	240
	270
	300
	350
	400
	450
	500
	550
	600


A fővárosi közterületek ingatlan-értékövezetekbe való besorolását részben statisztikai, részben térinformatikai módszerek felhasználásával végeztük. A konkrét számítási eredményeket a tanulmány tartalmazza. Az ingatlan-értékövezeti rendszer kidolgozására – a jelen kutatás végén tett – javaslatot célszerű a fővárosi kerületek képviselőivel véleményeztetni, s azokban az esetekben, ahol a besorolás nem közvetlenül az adott utcára vonatkozó statisztikai adatokon, hanem un. topográfiai interpoláción alapult, illetve ahol a térképen nem szereplő utcák irányítószám szerinti átlaggal való megjelölése történt meg  a tőlük jövő esetleges kisebb mértékű módosító kezdeményezések elfogadhatóak lehetnek.

Az általunk megfogalmazott javaslatok a jövőre nézve az alábbiak.

· Az illetékhivatali adatbázisba való bekerülésnél (azaz a felvitelnél) célszerű lenne azonnali kontrollt alkalmazni. (Jó-e az irányítószám, a közterület neve hivatalosan így szerepel-e stb. – az ellenőrzéshez felhasználható lehetne a Magyar Posta Rt. honlapjáról is letölthető budapesti irányítószám- és utcajegyzék.)

· A mainál jobb informáltsághoz vezetne, ha a visszterhes vagyonátruházási szerződések kötelező alakisága tartalmazná az ingatlan hasznos alapterületét is.

· A luxusadóról szóló törvény 1. mellékletében szereplő kerületi értékhatárokat – a törvény jövőbeni felülvizsgálatakor – célszerű lenne az illetékhivatali adatok ismerete alapján módosítani.

· Jelentősen javítaná a számítások megbízhatóságát, ha a nem adózó ingatlanok adatairól is bevallást kellene készíteni.

III. Az ingatlan-értékövezeti rendszer a fővárosban

Az elvégzendő feladat megvalósításának kiindulópontja az ingatlan-értékövezetek kialakítása. Az ingatlan-értékövezet egy olyan terület, ahol megközelítően azonos fajlagos forgalmi értékű típusingatlanok találhatók. Ezeknek az övezeteknek a meghatározásakor (definiálásakor) az alábbi elveket vettük figyelembe.

· A luxusadóról szóló törvény kerületenként és ingatlan-fajtánként meghatározza a forgalmi értékek alsó és felső határát, ami a fő zsinórmérték - e határokon kívül nem eshet egyetlen értékövezet sem.

Az egyes ingatlanfajták forgalmi értékhatárai

(ezer forint /négyzetméterben)

	Kerület
	Egylakásos épület
	Többlakásos épület
	Üdülő

	
	alsó
	felső
	alsó
	felső
	alsó
	felső

	I.
	350
	800
	300
	700
	100
	700

	II.
	350
	700
	300
	700
	100
	700

	III.
	300
	600
	175
	400
	100
	700

	IV.
	200
	300
	150
	250
	100
	700

	V.
	250
	500
	250
	500
	100
	700

	VI.
	250
	500
	250
	500
	100
	700

	VII.
	200
	300
	200
	300
	100
	700

	VIII.
	200
	250
	150
	320
	100
	700

	IX.
	200
	300
	170
	350
	100
	700

	X.
	200
	300
	150
	225
	100
	700

	XI.
	300
	600
	170
	400
	100
	700

	XII.
	350
	700
	200
	500
	100
	700

	XIII.
	200
	300
	150
	500
	100
	700

	XIV.
	250
	400
	175
	350
	100
	700

	XV.
	200
	280
	130
	250
	100
	700

	XVI.
	250
	300
	200
	280
	100
	700

	XVII.
	210
	270
	180
	225
	100
	700

	XVIII.
	200
	230
	150
	220
	100
	700

	XIX.
	200
	240
	150
	220
	100
	700

	XX.
	200
	280
	130
	250
	100
	700

	XXI.
	200
	250
	130
	180
	100
	700

	XXII.
	200
	280
	170
	220
	100
	700

	XXIII.
	200
	260
	170
	250
	100
	700


Forrás: a 2005. évi CXXI. Törvény 1. melléklete

· Az értékövezeteket jellemző fajlagos lakóingatlan-áraknak ésszerűen, a határok között egyenletesen vagy ahhoz közelítő módon kell elhelyezkedniük.

· Az értékövezetekhez rendelt forgalmi értékeknek tükrözniük kell az adott kerületekben kialakult értékviszonyokat – természetesen a törvényben meghatározott kereteken belül.

· A különböző kerületekben lévő azonos forgalmi átlagértéket reprezentáló értékövezeteknek megközelítően azonos – az ingatlanpiacon kialakult – értékviszonyokat kell tükrözniük.

· Az értékövezetek legyenek egységesek abban az értelemben, hogy mind az egylakásos, mind a többlakásos házakban lévő lakóingatlanok, illetve az üdülők esetében ugyanaz az értékövezeti rendszer érvényes.

Az értékövezetek „centrumait” a többlakásos épületekben lévő lakóingatlanok jelentik és ezekből származtatjuk a másik két ingatlankategória értékeit Egy-egy értékövezetet három értékkel jellemezünk: az egy- és többlakásos épületekben lévő lakások, illetve az üdülők egy négyzetméterre vetített átlagos forgalmi értékével. A fenti elveket szem előtt tartva tizenöt értékövezet került kialakításra. A többlakásos házakban lévő lakások esetében a legkisebb – törvényben megadott - egy négyzetméterre vetített ár a fővárosban 130 ezer forint, a legnagyobb pedig 700 ezer forint. Munkahipotézisünk szerint 130 és 150 ezer forint között 20 ezer forintos „ugrásot” feltételeztünk, 150 ezer és 300 ezer forint között 30 ezer forintosokat, míg 300 és 700 ezer forint 50 ezer forintosokat. Az egylakásos épületekben levő lakások általában egy szinttel magasabb, az üdülők viszont általában két szinttel alacsonyabb értékövezet többlakásos árait kapják. (A „széleken” ettől némileg eltérő a helyzet). Ezek alapján a következő ingatlan-értékövezeteket definiáltuk.

	
	1.
	2.
	3.
	4.
	5.
	6.
	7.
	8.
	9.
	10.
	11.
	12.
	13.
	14.
	15.

	Többlakásos épület
	130
	150
	180
	210
	240
	270
	300
	350
	400
	450
	500
	550
	600
	650
	700

	Egylakásos épület
	150
	180
	210
	240
	270
	300
	350
	400
	450
	500
	550
	600
	650
	700
	800

	Üdülő
	100
	130
	150
	180
	210
	240
	270
	300
	350
	400
	450
	500
	550
	600
	700


A későbbiekben bemutatásra kerülő eljárások alkalmazásával tehát ebbe a tizenöt értékövezetbe soroltuk be – a többlakásos épületekben lévő lakóingatlanokra vonatkozó adatok alapján - a főváros közterületeit irányítószámonként.

IV. A számítások módszertani háttere és menete

A megvalósítandó feladat a fővárosi luxusadó kivetéséhez ingatlan-értékövezeti rendszer kidolgozása volt. Más szavakkal ez azt jelenti, hogy meg kellett határozni a főváros 23 kerületében lévő mintegy 8200 közterület (utca, út, tér stb.) ingatlan-értékövezeti hovatartozását – a többlakásos épületekben lévő lakóingatlanok forgalmi adatai alapján. (A fenti számba természetesen beleértendő, hogy azok a közterületek, amelyekhez több postai irányítószám is tartozik, irányítószám-körzetenként külön-külön kerültek besorolásra.) E feladat megoldásának lépései az alábbiak voltak.

1. A rendelkezésre álló adatok alapján utcánként és irányítószámonként meghatároztuk az átlagos forgalmi értékeket és az átlag körüli szóródás jellemzésére alkalmas mutatókat.

2. Az így nyert eredményeket szakértői szinten felülvizsgáltuk. Ennek módszere volt a szórások elemzése, a sokaságok kiugró értékeinek analízise, a korábbi időszakról rendelkezésre álló adatokkal való összevetés és az adott területekről rendelkezésre álló, s az ingatlanértékelésben felhasználható információk vizsgálata.

3. Azoknak a közterületeknek az esetében, ahol sem a 2005. évre vonatkozó adatok elemzésével, sem a szakértői módszerek alkalmazásával nem jutottunk eredményre, ott térinformatikai kalibrációt végeztünk. Ennek során a főváros térképén elhelyeztünk minden olyan közterületet és irányítószám-körzetet, amelyekhez a 2. pontban sikerült forgalmi értéket hozzárendelni, s ezután topográfiai interpolációval előállítottuk a hiányzó közterületeket jellemző forgalmi értékeket.

4. A fenti módon megkapott adatbázist ismét szakértői szinten áttekintettük, s ahol szükségesnek látszott, ott korrigáltuk.

5. A postai irányítószám jegyzék szerint létező, de Budapest térképén a közterület rövidsége miatt mégsem szereplő utcáknál az irányítószám szerinti átlagot alkalmaztuk.

6. Budapest közterületeit irányítószámonként és ingatlan-fajtánként jellemző átlagos forgalmi értékeit a kerekítés általánosan elfogadott szabályai szerint a III. pontban leírt ingatlan-értékövezetekbe soroltuk.

7. Az egylakásos épületben lévő lakások és az üdülők esetében egyszerű szabályt alkottunk arra, hogy az értékövezeti besorolást hogyan kell elvégezni a többlakásos épületekben lévő lakóingatlanok  övezeti besorolásának felhasználásával.

A vizsgálat elvégzése a fenti pontok mentén, az alábbi leírásnak megfelelően zajlott.

A Fővárosi Illetékhivataltól a visszterhes vagyonátruházási szerződések nyilvántartásában lévő, s 2005-re vonatkozó adatokat a következő kódmondatnak megfelelően kaptuk meg.

A feladat megvalósításához kapcsolódó mérlegelés és az Illetékhivatal szakembereivel történt konzultációk után az alábbiak kerültek ténylegesen felhasználásra:

· irányítószám

· a közterület neve és jellege

· a forgalmi érték (a Fővárosi Illetékhivatal becslése alapján)

· a lakás nagysága (négyzetméterben)

· az ingatlan eladásra került tulajdoni aránya

· ingatlankód (ez különbözteti meg az egyes ingatlanfajtákat: az egylakásos, illetve a társasházi épületben lévő lakásokat valamint az üdülőket).

A fenti időszakban 44.731 visszterhes vagyonátruházási szerződés adatai kerültek a Fővárosi Illetékhivatal informatikai rendszerében rögzítésre. (Ebből 21.466 szerződés nem 2005-ben, hanem az azt megelőző időszakban keletkezett, s 2005-ben került bemutatásra, illetve felvitelre.) E szerződések közül 8.922 nem tartalmazott adatot a megvásárolt ingatlan alapterületére vonatkozóan, így ezek esetében – értelemszerűen – az átlagos négyzetméterár sem volt megállapítható. Ezeknek a szerződéseknek az adatait tehát töröltük az adatbázisból. A fennmaradó 35.809 szerződés tekinthető a vizsgálat alap-adatbázisának. Minden szerződés esetében kiszámítottuk az egy négyzetméterre vetített forgalmi értéket, ami a következő képlet alapján állt elő:

1 négyzetméterre vetített forgalmi érték =

= forgalmi érték / (a lakás nagysága négyzetméterben * tulajdoni arány)

Az alapadatbázisból kilistáztuk az ebben előforduló közterületeket irányítószámonként, majd az így kapott listának megfelelően ingatlan-típusonként kiszámítottuk a tárgyidőszakban lezajlott tranzakciók számát, az átlagos fajlagos forgalmi értéket, ennek szórását és relatív szórását, valamint az előfordult minimális és maximális fajlagos forgalmi értéket. Eddig tartott a fenti számítási „forgatókönyv” 1. pontja. Ennek eredményeként 3399 közterületre kaptunk forgalmi átlagértéket a többlakásos lakóházakban található lakások esetében.
 

Ezután – a 2. pontban leírtaknak megfelelően – az adatok szakértői felülvizsgálata következett. Ennek során lényegében azt vizsgáltuk meg közterületenként, hogy a kiszámított átlagos egy négyzetméterre vetített forgalmi érték elfogadható-e a közterület fajlagos forgalmi értékének várható értékeként. A fentebb leírt módszereket alkalmazva jutottunk el a némileg bővített és felülvizsgált listához, ami 3483 közterületre tartalmazott adatot a többlakásos lakóházakban lévő lakásokra. 

A topográfiai kalibráció fő lépései a következők voltak:

a) Adatintegráció

b) A térbeli modell felépítése

c) Kimenetek készítése.

a) Első lépésben a megkapott adattábláknak a budapesti utcahálózat adatbázisába került beillesztésre. Ennek során a táblákban levő utcaneveket és irányítószámokat használva kapcsolómezőként az értékadatokat az utcatengelyekhez kapcsoltuk. Néhány helyen gondot okozott, hogy egyes adatsorok duplikáltan jelentek meg, illetve nem minden esetben egy sorban volt ábrázolva a két alapadat, ami a sorok duplikációját okozta. 

Ezek a hibák a sorok összevonásával orvosolhatóak voltak, így előállt egy térinformatikai célokra alkalmas alapadatbázis, vagyis az adatbázisban levő térbeli adatok – az útszakaszok elhelyezkedése – és a számszerű adatok – az ingatlanok értékei – együttesen kezelhetők a cél elérése érdekében, amely nem más, mint minden útszakaszra meghatározni egy hozzávetőleges ingatlanárat.

b) Mivel az ingatlanok értékbecslése során az egyik fő szempont a környező területeken értékesített ingatlanok értéke, így kézenfekvő egy térbeli modellt alkalmazni az ismeretlen területeken fekvő utcák árszintjének meghatározására. Ez a modell azonban mindig csak első közelítést adhat, hiszen egy-egy ingatlan értékének meghatározásakor rengeteg olyan módosító tényező merül fel, amely csak és kizárólag az adott ingatlanra jellemző, például az építés éve, az épület anyaga stb.

A térbeli adatbázis létrehozásakor a cél egy egész Budapestet lefedő olyan felületmodell felépítése volt, amelynek minden térbeli pontjához rendelhető egy várható négyzetméterár kategória. A számítások elvégzésekor kontrollként a megadott utcák vonalai használhatóak fel, egy ismeretlen értékű pont várható értékének meghatározásához pedig a környező adatokat használjuk föl, de nyilván a különböző távolságú pontokat nem ugyanakkora súllyal, és a hatástávolságon kívüli pontokat egyáltalán nem vesszük figyelembe.

Elsőként többféle lineáris és nemlineáris interpolációs eljárással durva közelítő felületek kerültek felépítésre, majd ezeknek az előzetes közelítéseknek a kontrollpontokban tapasztalható eltéréseinek elemzése után két lineáris interpolációs módszer látszott megfelelőnek a további finomításhoz. A lineárisbecslés-alapegyenlet szerint valamely általunk választott tetszőleges helyen az adott paraméter Z*(x) értékét a környező minták Z(xi) adataiból becsülni az alábbi szerint lehetséges:


[image: image1.wmf]å

=

=

n

i

i

x

x

Z

a

x

Z

1

*

)

(

*

)

(


ahol az (i=1,2,..,n) a súlytényezőket jelenti, melyeket azzal a feltétellel számítjuk, hogy összegük 1, a becslési szórásnégyzet minimális, maga a becslés pedig torzítatlan legyen.

Az elfogadható szórást és hibákat produkáló modellezési eljárások egyike a távolság inverzét használja súlyként, vagyis 

 , ahol R a számítandó pont és a minta távolsága, a másik eljárás a térbeli modellezésben leggyakrabban használt Krig-eljárás. A „krigelés” egy módszer a súlyok és a becsült érték hibájának meghatározására. Számos szerző bizonyította, hogy a ma ismert lineáris becslési eljárások közül a krigelés adja a legpontosabb eredményt.

A súlytényezők meghatározásához itt a Lagrange-féle multiplikátor módszert használjuk:

Az interpolációs eljárások eredménye egy olyan háló, melynek minden metszéspontjában lekérdezhető a paraméter értéke. Az eredmény raszteresen is szemléltethető.

Az eljárás annál pontosabb eredményt szolgáltat egy-egy területen, minél több minta áll rendelkezésre a vizsgálati intervallumon belül.

Az így kapott térbeli háló segítségével az eredményt visszavezethetjük az eredeti úthálózatra, ezzel elvégezve az úthálózat osztályozását. Az osztályozás során a legközelebbi szomszéd elvet alkalmaztuk. Az osztályozás után előállt az adatbázisban minden útszakaszhoz – így a kontrollként használt élekre is – a kétféle módszerrel számított érték.

A számított értékek hibáinak négyzetösszegét a mintaként használt adatok segítségével kiszámítva a „krigelési” eljárás bizonyult a pontosabb közelítésnek, így a továbbiakban ezt az értéket használtuk fel. A kiinduló és a számított adatok eltérése az adatok zöménél nem haladta meg a 15%-ot. A hibahatáron túli eltérések száma a társasházi adatok esetében 10% körüli.

Miután minden útszakaszhoz rendelkezésre állt egy értékadat, el lehetett végezni ezen értékek értékövezetekbe sorolását. Az értékövezetekbe sorolás során figyelembe vettük a törvényileg meghatározott övezeti besorolásokat és értékhatárokat.

c) A besorolás után előállított adatok felhasználásával Kolibri Professional térinformatikai rendszerben elkészült egy térinformatikai elemzésekre teljes körűen alkalmas rendszer. Az utcahálózat színezésével előállítottuk teljes Budapest értékövezeti térképeit többlakásos ingatlanokra vonatkozóan. 

A teljes térképet valamint a kerületek térképeit külön-külön is PDF formátumba konvertáltuk, ily módon előállt a teljes fővárost ábrázoló tematikus térkép, és 23 db kerületi kivágatokat ábrázoló. Ezek a rendszertől függetlenül bárhol szemlélhetőek, A0 méretben nyomtathatóak, plottolhatóak.

Az 4. és az 5. pontban leírt számítások bővebb magyarázatot e helyen nem igényelnek. Mindezek eredőjeként előállt a főváros közterületeire, ingatlan-fajtánként összeállt lista, amit a melléklet tartalmaz.

A fenti 6. pont arra vonatkozik, hogy azoknál a közterületeknél, ahol sem a számított, sem a kalibrált adatbázis nem tartalmaz bizonyos ingatlan-fajtákra ingatlan-értékövezeti besorolást, hogyan lehet ezt mégis elvégezni. Ezeknél az adott közterületre jellemző irányítószám által lefedett terület átlagértékét tekintettük jellemző forgalmi értéknek. 

Mivel az üdülőkre vonatkozó adatokat az adatbázis nem, egylakásos épületekben lévő lakóingatlanokra pedig alig tartalmaz, ezért javaslatunk a következő. Az egylakásos épületben lévő lakóingatlanok az azonos közterület-irányítószám kombinációban lévő többlakásos lakóingatlanokat jellemző értékövezet sorszámánál eggyel magasabb, az üdülők pedig az azonos közterületen és irányítószám-körzetben,  többlakásos épületben lévő lakóingatlanok ingatlan-értékövezeti besorolásánál kettővel kisebb sorszámú ingatlan-értékövezetbe nyerjenek besorolást. Az így előálló értékövezeti besorolásban az egylakásos épületekben lévő lakóingatlanok esetében  a budapesti közterület-irányítószám kombinációk 18%-a kívül esik a 2005. évi CXXI. számú törvény mellékletében leírt alsó és felső értékhatárokon. E jelenség előfordulási gyakoriságát mutatja be kerületenként a következő táblázat.

A törvényi értékhatárokba ütköző utcák száma

	Kerület
	Alul ütközik
	Felül ütközik

	III.
	201
	

	V.
	
	5

	VI.
	
	2

	VII.
	
	10

	VIII.
	35
	56

	IX.
	
	20

	X.
	30
	

	XI.
	190
	

	XII.
	39
	

	XIII.
	
	36

	XIV.
	91
	

	XV.
	25
	

	XVI.
	102
	

	XVII.
	
	

	XVIII.
	20
	505

	XIX.
	13
	

	XX.
	35
	

	XXI.
	125
	

	összesen
	906
	634


E probléma kezelésére érdekében javasoljuk, hogy a megalkotandó önkormányzati rendeletben az értékövezet meghatározása alatt szerepeljen a következő kiegészítés.

„Ha a fentiek szerinti meghatározás azt eredményezi, hogy az adott utca négyzetméterára meghaladná a törvényben megállapított kerületi maximumot, akkor a törvényi maximummal kell számolni. Ha pedig a fentiek szerinti meghatározás eredményeként az adott utca négyzetméterára nem éri el a kerületre érvényes törvényi minimumot, akkor a törvényi minimummal kell számolni.”

A törvény kerületenként külön az egylakásos és külön a többlakásos épületekben lévő ingatlanokra alsó és felső értékhatárokat állapít meg, s az esetenként igen szűk négyzetméterár meghatározás beszűkíti az ingatlan-értékövezetek kialakításához rendelkezésre álló mozgásteret. A többlakásos épületekben levő ingatlanokra vonatkozó javaslat tekintetbe vette a korlátokat, de az ehhez képest megállapított családi házas értékek az utcák mintegy 15 százalékában kívül esnek a törvényben meghatározott alsó és felső korlátokon. (Ez számos esetben csak elvi kérdés, mivel az adott utcában nincs családi ház, de nagy számban fordul elő a XVIII. kerületben a felső korlátba ütközés, míg a XI., XVI., XXI. kerületekben az alsó korlátba ütközés előfordulása gyakori.) A fenti szabály egyszerűen kezeli rövid távon a problémát, a perspektivikus megoldás a későbbiekben csak a törvényi limitek tágítása lehet.

Mindezeken túl a rendeleti szabályozásban foglalkozni indokolt azzal, ha a későbbiekben új utcák jönnek létre, illetve  esetlegesen kimaradt egy közterület a listából. Az előbbi esetben a régi utca „jogutódjaként” kelleme kezelni az újat, míg az utóbbi esetben az irányítószám szerinti adatokból kellene levezetni a besorolást. (Pl. az adott irányítószámon belüli legalacsonyabb övezet kategóriáját kapja meg.)
V. Átlagos forgalmi értékek és a törvényi értékhatárok

A jelen pontban azt vizsgáljuk meg, hogy a visszterhes vagyonátruházási szerződések 2005. évre vonatkozó fővárosi adatbázisából adódó átlagos kerületi fajlagos forgalmi értékek hogyan viszonyulnak a luxusadóról szóló 2005. évi CXXI. törvény 1. mellékletében kerületenként megadott alsó és felső értékhatárokhoz.

A többlakásos épületekben lévő lakások átlagos egy négyzetméterre vetített forgalmi értéke 2005-ben és 

a luxusadóról szóló törvény kerületi értékhatárai 

(ezer Ft-ban)

	Kerület
	Átlag
	Alsó 

határ
	Felső 

határ

	I.
	340
	300
	700

	II.
	349
	300
	700

	III.
	292
	175
	400

	IV.
	205
	150
	250

	V.
	340
	250
	500

	VI.
	277
	250
	500

	VII.
	242
	200
	300

	VIII.
	214
	150
	320

	IX.
	252
	170
	350

	X.
	202
	150
	225

	XI.
	293
	170
	400

	XII.
	348
	200
	500

	XIII.
	249
	150
	500

	XIV.
	262
	175
	350

	XV.
	220
	130
	250

	XVI.
	236
	200
	280

	XVII.
	218
	180
	225

	XVIII.
	227
	150
	220

	XIX.
	231
	150
	220

	XX.
	204
	130
	250

	XXI.
	176
	130
	180

	XXII.
	249
	170
	220

	XXIII.
	213
	170
	250


A fenti táblázatból kiderül, hogy a többlakásos házakban lévő lakóingatlanok esetében a legtöbb esetben a törvényalkotók „jól találták el” az adott területekre jellemző értékviszonyokat. De az is megállapítható, hogy a XVIII., a XIX. és a XXII. kerületben az átlagos egy négyzetméterre vetített forgalmi érték nagyobb, mint a törvényben szereplő felső határ. (Ezen kerületek adatait vastaggal jelöltük.) A legnagyobb a különbség a XXII. kerületben adódik, ahol az illetékhivatali adatbázisból számított átlagos fajlagos forgalmi érték több mint 10%-kal haladja meg a felső határt. Mindemellett az adatokból az is kiderül, hogy XVIII. kerületben az adásvételi tranzakciók 45%-a, a XIX. kerületben 47%-a, míg a XXII. kerületben 55%-a a törvényben megadott felső határnál magasabb fajlagos áron köttetett. A XXI. kerületben ugyan az átlagos fajlagos forgalmi érték valamivel alacsonyabb, mint a felső korlát, de e területen is a felső határnál magasabb fajlagos áron kelt el a lakások 41%-a. Összefoglalóan megállapítható, hogy a szóban forgó kerületekben - a törvényi felső határ viszonylag alacsony volta miatt - az ingatlan-értékövezeti besorolás az itt lévő ingatlanok jó részét alulértékeli.

VI. Következtetések, javaslatok

A Fővárosi Illetékhivatalban vezetett, s a visszterhes adásvételi szerződésekre vonatkozó nyilvántartás 2005. évre vonatkozó adataiból kiderül, hogy a nyilvántartott tranzakciókról szóló szerződések csaknem 20%-a nem tartalmazza a lakóingatlan nagyságára vonatkozó adatot. Ez azt jelenti, hogy minden ötödik szerződést a vizsgálatból a fenti ok miatt ki kellett hagyni, ami jelentős információvesztést jelentett.

Ugyancsak számottevő információvesztést okozott az is, hogy a szerződések mintegy 8%-ában az adatrögzítés során nem létező irányítószám és közterület kombináció szerepelt. Ezek egy részét lehetett javítani, de sok esetben nem.

A statisztikai számítások eredményeképpen előálló adatbázis a korábbi időszakról szóló adatokkal konzisztensen alakultak, s 2005-ben 2004-hez képest kerületenként differenciált ármozgásokat jeleztek. Egyszóval jó alapul szolgáltak a térinformatikai kalibráció elvégzéséhez.

A többlakásos házakban lévő lakások esetében megállapítottuk, hogy a XVIII., a XIX. és a XXII. kerületekben - a törvényi felső határ viszonylag alacsony volta miatt - az ingatlan-értékövezeti besorolás az itt lévő ingatlanok jó részét alulértékeli. Ugyanez a jelenség a XVIII. és a XIX. kerületben a családi házak esetében is kimutatható.

Mindezek alapján a jövőre vonatkozó – s nem feltétlenül a Fővárosi Önkormányzat hatáskörébe tartozó - javaslataink a következők:

· Az illetékhivatali adatbázisba való bekerülésnél (azaz a felvitelnél) célszerű lenne azonnali kontrollt alkalmazni. (Jó-e az irányítószám, a közterület neve hivatalosan így szerepel-e stb. – az ellenőrzéshez felhasználható lehetne a Magyar Posta Rt. honlapjáról is letölthető budapesti irányítószám- és utcajegyzék.)

· A mainál jobb informáltsághoz vezetne, ha a visszterhes vagyonátruházási szerződések kötelező alakisága tartalmazná az ingatlan hasznos alapterületét is.

· A luxusadóról szóló törvény 1. mellékletében szereplő kerületi értékhatárokat – a törvény jövőbeni felülvizsgálatakor – célszerű lenne az illetékhivatali adatok ismerete alapján módosítani. Különösen az alsó és felső értékhatárokba, az ingatlan-értékövezeti besorolás alapján ütköző utcák számának magas volta miatt.

· Jelentősen javítaná a számítások megbízhatóságát, ha a nem adózó ingatlanok adatairól is bevallást kellene készíteni.







� A típus-lakóingatlan – a törvényalkotók szándéka szerint – a mai magyar lakásállomány átlagos paraméterű elemét jelenti. Értelmezése a luxusadóról szóló törvény 2. mellékletében leírtakból „visszafejthető”.


� Pontosabban egy később ismertetendő beosztási skála azonos fokozatában szerepelnek.


� Annak elemzését, hogy a törvényben megadott értékhatárok mennyire jól tükrözik az adásvételi szerződésekből kiolvasható értékviszonyokat, az V. pontban mutatjuk majd be.


� Ez az érték sokkal jobban közelíti az eladásra került ingatlanok értékét (piaci árát), mint a szerződésben szereplő vételár-adatok. A szerződésekben ugyanis nemegyszer a valós vételárnál alacsonyabb összeget jelölnek meg, csökkenteni szándékozandó az illetékfizetési kötelezettséget.


� A feldolgozott adatbázisban 3552 szerződés (tehát az alap-adatbázis elemeinek mintegy 10%-a) adatai hibásan kerültek rögzítésre, azaz nem létező irányítószám és közterület hozzárendeléseket tartalmaztak. A helyesírási hibák nagy száma is nehezítette a feldolgozást, de ezeket legalább lehetett javítani.

